બાળ મજૂરને છોડાવનાર અમદાવાદની યુવતી ઝરણા જોશી પર હુમલો કરવામાં આવ્યો હતો. ઝરણાએ 111 બાળમજૂરોને મુક્ત કરાવ્યા હતા. ઝરણા રવિવારે તેની બહેનના ઘરે ચરાડવા હતી ત્યારે મોરબી તાલુકા પોલીસમાંથી તેણીને નિવેદન લેવા માટે ફોન આવ્યો હતો અને તેને બોલાવવામાં આવી હતી.રવિવારે સાંજે 6 કલાકે તેની બહેન અને બનેવી ઘરે ન હોવાથી તે એકલી જ મોરબી આવવા નીકળી હતી. ચરાડવાથી ત્રણ કિમી દૂર, જેટકો કંપનીના પાવર હાઉસ પાસે પહોંચી ત્યારે અચાનક જ મોટર સાયકલ પર બે યુવાનો તેની નજીક ધસી આવ્યા હતા અને તેને પૂછ્યું કે કારખાનામાં તેં જ રેડ કરાવી હતી ને? જવાબમાં ઝરણાએ હા પાડતાં ઝરણાનો દુપટ્ટો ખેંચીને તેને નીચે પાડી દીધી હતી .આસપાસ નહિવત વસ્તી હોવાથી ઝરણાની બૂમો કોઈએ સાંભળી નહોતી. બાદમા ઝરણાએ જાતે જ ચરાડવાના સરપંચને ફોન કર્યો હતો. સરપંચે 108ને બોલાવીને ઝરણાને મોરબી સિવિલ હોસ્પિટલમાં ખસેડી હતી.